b"\n_START_ARTICLE_\nImprimituuri\n_START_PARAGRAPH_\nImprimituuri (lat. imprimere) tarkoittaa maalauspohjan v\xc3\xa4rillist\xc3\xa4 pohjas\xc3\xa4vy\xc3\xa4. Perinteinen pohjas\xc3\xa4vy on oliivinvihre\xc3\xa4, kellert\xc3\xa4v\xc3\xa4 tai maav\xc3\xa4ris\xc3\xa4vyinen ohut v\xc3\xa4rikerros, joka sivell\xc3\xa4\xc3\xa4n koko maalauspohjalle tai sen osalle. Nykyisin k\xc3\xa4ytet\xc3\xa4\xc3\xa4n muitakin v\xc3\xa4rej\xc3\xa4._NEWLINE_Imprimituuria on k\xc3\xa4ytetty kerrosmaalauksessa eri aikoina, etenkin renessanssin aikana ja klassisessa maalauksessa.\n_START_SECTION_\nHistoriaa\n_START_PARAGRAPH_\nMaalauskillat k\xc3\xa4yttiv\xc3\xa4t imprimituuria alusmaalauksena jo keskiajalla, mutta renessanssin taiteessa siit\xc3\xa4 tuli vakiintunut k\xc3\xa4yt\xc3\xa4nt\xc3\xb6 varsinkin Italiassa. Imprimituuri maalattiin ohuella l\xc3\xa4pikuultavalla maav\xc3\xa4rill\xc3\xa4, kuten raa'alla tai poltetulla siennalla. My\xc3\xb6s maavihre\xc3\xa4\xc3\xa4 tai mustan ja vaalean okran sekoitusta k\xc3\xa4ytettiin. Er\xc3\xa4\xc3\xa4st\xc3\xa4 Michelangelon National Galleryss\xc3\xa4 olevasta kesken j\xc3\xa4\xc3\xa4neest\xc3\xa4 maalauksesta n\xc3\xa4kyy havainnollisesti, ett\xc3\xa4 h\xc3\xa4n on k\xc3\xa4ytt\xc3\xa4nyt maavihre\xc3\xa4\xc3\xa4 alusmaalausta. My\xc3\xb6s joissakin Leonardo da Vincin keskener\xc3\xa4isiss\xc3\xa4 maalauksissa on n\xc3\xa4kyviss\xc3\xa4 kuva-alan pohjaksi maalattu l\xc3\xa4mmin tai viherv\xc3\xa4 imprimituuri.\n_START_SECTION_\nImprimituuri kerrosmaalauksessa\n_START_PARAGRAPH_\nImprimituuri tehd\xc3\xa4\xc3\xa4n ohennetulla kuultavalla lasuuriv\xc3\xa4rill\xc3\xa4 valkoisen pohjustuksen p\xc3\xa4\xc3\xa4lle. Pohjamaalauksena imprimituuri antaa maalaukselle yhten\xc3\xa4isen s\xc3\xa4vyn ja v\xc3\xa4hent\xc3\xa4\xc3\xa4 pohjan imevyytt\xc3\xa4. V\xc3\xa4rikerros ei ole peitt\xc3\xa4v\xc3\xa4, joten valkoiselle pohjalle mahdollisesti tehty esipiirustus n\xc3\xa4kyy sen l\xc3\xa4pi. My\xc3\xb6s pohjan valoisuus kuultaa imprimituurin l\xc3\xa4pi toisin kuin peitt\xc3\xa4v\xc3\xa4ss\xc3\xa4 maalikerroksessa, jossa valo heijastuu vain v\xc3\xa4rin pinnasta._NEWLINE_Imprimituurikerros ei v\xc3\xa4ltt\xc3\xa4m\xc3\xa4tt\xc3\xa4 ole tasainen, vaan siihen voidaan j\xc3\xa4tt\xc3\xa4\xc3\xa4 juovia ja l\xc3\xa4iski\xc3\xa4, jolloin pinnasta saadaan el\xc3\xa4v\xc3\xa4 ja maalauksellisesti houkutteleva. Imprimituuria maalatessa ei kuitenkaan muotoilla viel\xc3\xa4 valoja tai varjoja._NEWLINE_Imprimituuri ei ainoastaan tarjoa k\xc3\xa4yt\xc3\xa4nn\xc3\xb6llist\xc3\xa4 peruss\xc3\xa4vy\xc3\xa4, joka helpottaa maalaamista alkuvaiheessa. Se on avuksi my\xc3\xb6s sopivien val\xc3\xb6\xc3\xb6rien rakentamisessa maalaukseen. Klassisessa maalauksessa imprimituuri sivell\xc3\xa4\xc3\xa4n esipiirustuksen p\xc3\xa4\xc3\xa4lle. Imprimituurin j\xc3\xa4lkeen vuorossa on valokohtien kohottaminen vaalealla v\xc3\xa4rill\xc3\xa4 asteittain kohti huippuvaloja, usein sumraten. N\xc3\xa4ill\xc3\xa4 kahdella maalausvaiheella saadaan nopeasti esille maalauksen muodot. Imprimituuri ei peity kokonaan, vaan se j\xc3\xa4\xc3\xa4 usein n\xc3\xa4kym\xc3\xa4\xc3\xa4n keskitummissa s\xc3\xa4vyiss\xc3\xa4 ja varjoissa.\n_START_SECTION_\nImprimituuri eri taiteilijoilla\n_START_PARAGRAPH_\nItalian t\xc3\xa4ysrenessanssissa imprimituuri oli vaalea. Da Vincin uskotaan k\xc3\xa4ytt\xc3\xa4neen Mona Lisassa vaalean keltaista imprimituuria, jonka p\xc3\xa4\xc3\xa4lle h\xc3\xa4n maalasi kontrasteja esiin punertavalla ohuella v\xc3\xa4rill\xc3\xa4, kuten Kuninkaiden kumarruksessa. Andrea del Sarton maalauksessa Neitsyt Maria, Jeesus-lapsi, Pyh\xc3\xa4 Elisabeth ja Johannes Kastaja on valkoisen pohjustuksen p\xc3\xa4\xc3\xa4ll\xc3\xa4 l\xc3\xa4pikuultava maav\xc3\xa4reist\xc3\xa4, lakkapigmenteist\xc3\xa4 ja lyijyvalkoisesta sekoitettu imprimituurikerros, jollaista Vasari suositteli. Barokin aikakaudella pohjamaalaukset tummenivat. Dramaattisista valo- ja varjovaikutelmista ja tummista maalauspohjistaan tunnettu Caravaggio k\xc3\xa4ytti punaruskeaa imprimituuria varsinkin uransa loppuvaiheessa. My\xc3\xb6s Rubens ja Van Dyck k\xc3\xa4yttiv\xc3\xa4t punaruskeaa alusmaalausta, jota he ty\xc3\xb6stiv\xc3\xa4t harmaalla ja valkoisella._NEWLINE_Vanhat maalaustekniikat ovat nousseet uudelleen suosioon etenkin 1990-luvulta alkaen. Suomalaisista esimerkiksi Kaj Stenvall kertoo k\xc3\xa4ytt\xc3\xa4v\xc3\xa4ns\xc3\xa4 imprimituuria, kuten okraa antamaan maalaukselle yhten\xc3\xa4isen l\xc3\xa4mpim\xc3\xa4n s\xc3\xa4vyn sek\xc3\xa4 helpottamaan valon esiin nostamista ja varjojen s\xc3\xa4ilymist\xc3\xa4 s\xc3\xa4vykk\xc3\xa4in\xc3\xa4."